# **เอกสารชี้แจงผู้เข้าร่วมการวิจัย กลุ่มผู้ใช้กัญชาเพื่อรักษาโรค**

# **(เพื่อประกอบการตัดสินใจ)**

**ชื่อโครงการ (ภาษาไทย)** **โครงการศึกษาสถานการณ์ปัจจุบันของการใช้กัญชาทางการแพทย์ในประเทศไทย**

**ชื่อผู้วิจัย**  1. ศ.ดร.พญ.สาวิตรี อัษณางค์กรชัย

2. นางสาวกนิษฐา ไทยกล้า

3. ดร.นพ.มูฮัมมัดฟาห์มี ตาเละ

**สถานที่วิจัย** พื้นที่ชุมชนในทุกภาคของประเทศไทย โดยมีศูนย์กลางการเก็บข้อมูลอยู่ในจังหวัดกรุงเทพ เชียงใหม่ ขอนแก่น สงขลา และปัตตานี

**ผู้ให้ทุน** สถาบันวิจัยระบบสาธารณสุข

ในประเทศไทยในปัจจุบันได้มีการอนุญาตให้ใช้กัญชาเพื่อวัตถุประสงค์ทางการแพทย์ได้ตามพระราชบัญญัติยาเสพติดให้โทษ (ฉบับที่ ๗) พ.ศ. ๒๕๖๒ ซึ่งบังคับใช้ตั้งแต่วันถัดจากวันประกาศในราชกิจจานุเบกษา ณ วันที่ ๑๗ กุมภาพันธ์ พ.ศ. ๒๕๖๒ การศึกษาสถานการณ์จริงในประเทศไทยในปัจจุบันเกี่ยวกับกลุ่มผู้ใช้กัญชาทางการแพทย์ รวมทั้งผู้ผลิต และผู้เกี่ยวข้องในบทบาทต่าง ๆ เช่นผู้รักษา และผู้สั่งจ่ายยา เป็นต้น ทั้งกลุ่มที่เปิดเผยตนเอง กลุ่มที่มาแจ้งขอครอบครองกัญชาสำหรับใช้รักษาโรค กลุ่มผู้ป่วยที่ได้รับยากัญชาจากโรงพยาบาลศูนย์ของกระทรวงสาธารณสุขและสถานพยาบาลทางการแพทย์แผนไทย และกลุ่มซ่อนเร้นที่ยังไม่เปิดเผยตนเองหรือไม่แจ้งขอครอบครองฯ จึงมีความจำเป็น เพื่อจะได้ทราบจำนวนความต้องการหรือความจำเป็นของผู้ใช้กัญชาทางแพทย์ ศักยภาพการผลิต รูปแบบและคุณภาพของผลิตภัณฑ์ที่มีใช้อยู่ในปัจจุบัน เพื่อหาแนวทางพัฒนา และกำกับดูแลคุณภาพหรือมาตรฐานการผลิต เพื่อป้องกันผลกระทบทางลบที่อาจจะเกิดขึ้นจากการใช้ยาหรือผลิตภัณฑ์ที่ไม่มีคุณภาพเพียงพอ รวมทั้งทำให้นโยบายการใช้กัญชาทางการแพทย์นี้เกิดประโยชน์มากขึ้นกับประชาชนไทย

ท่านได้รับเชิญให้เข้าร่วมโครงการวิจัยนี้ เนื่องจากท่านเป็นผู้ใช้กัญชาเพื่อรักษาโรคที่มีคุณสมบัติครบตามเกณฑ์คัดเลือกเข้าสู่การวิจัย โครงการนี้จะมีผู้เข้าร่วมการวิจัยนี้ทั้งสิ้น 500 คน จากทุกภาคของประเทศไทย โดยมีศูนย์กลางการเก็บข้อมูลอยู่ใน 5 จังหวัด ได้แก่ กรุงเทพ เชียงใหม่ ขอนแก่น สงขลา และ ปัตตานี ระยะเวลาที่จะทำการวิจัยทั้งสิ้นของโครงการนี้ 6 เดือน การเข้าร่วมโครงการของท่านเป็นไปโดยความสมัครใจ เจ้าหน้าที่เก็บข้อมูลที่ได้รับการฝึกอบรมมาอย่างดีจะขอให้ท่านตอบแบบสัมภาษณ์ตามความเป็นจริง แบบสัมภาษณ์มี 14 หน้า ใช้เวลาสัมภาษณ์ ประมาณ 45 นาที ประกอบด้วย 7 ส่วน ได้แก่ ส่วนที่ 1 ข้อมูลทั่วไปของท่าน ส่วนที่ 2 ประวัติการใช้กัญชาของท่าน ส่วนที่ 3 การใช้กัญชาทางการแพทย์ของท่าน ส่วนที่ 4 ความรู้เกี่ยวกับกัญชาเพื่อวัตถุประสงค์ทางการแพทย ส่วนที่ 5 การเข้าถึงกัญชา ส่วนที่ 6 ความเห็นด้านการจัดการนโยบายกัญชาในอนาคตของประเทศไทย และส่วนที่ 7 การขออนุญาตครอบครองกัญชา การสัมภาษณ์จะกระทำ ณ สถานที่ที่ท่านสะดวกที่สุด เช่น อาจจะเป็นที่บ้านหรือที่ทำงานของท่านหรือที่อื่นก็ได้

ท่านจะไม่ได้รับประโยชน์โดยตรงจากการเข้าร่วมวิจัยนี้ แต่องค์ความรู้ที่ได้จากโครงการนี้จะทำให้ทราบจำนวน ลักษณะพฤติกรรม ความคิดเห็น ความต้องการใช้กัญชาของประชากรผู้ใช้กัญชาทางการแพทย์ในประเทศไทย ซึ่งจะนำไปใช้ประโยชน์ในการวางแผนนโยบายเพื่อดูแลและให้บริการผู้ที่จำเป็นต้องใช้กัญชาทางการแพทย์ได้อย่างเหมาะสมพอเพียง ท่านจะไม่ได้รับค่าตอบแทนจากการเข้าร่วมในโครงการวิจัย แต่ท่านจะได้รับของที่ระลึกจากโครงการ

ถ้าท่านสมัครใจเข้าร่วมโครงการโดยแสดงความยินยอมโดยวาจาแล้ว ผู้วิจัยจะขอให้ท่านตอบแบบสัมภาษณ์เพื่อให้ข้อมูลที่เกี่ยวข้องตามแบบสอบถาม และเชิญชวนเพื่อนผู้ใช้กัญชาเพื่อรักษาโรคที่ท่านรู้จักเข้าร่วมงานวิจัยอีกไม่เกินสามคน เพื่อให้ได้กลุ่มตัวอย่างของงานวิจัยครบถ้วน

ท่านอาจเหนื่อยล้าหรือเบื่อหน่ายต่อการให้สัมภาษณ์ อาจไม่สบายใจในการตอบคำถามบางข้อซึ่งเป็นความรู้สึกในใจหรือเรื่องส่วนตัว หากท่านไม่พร้อมที่จะให้ข้อมูล ก็สามารถพักการสัมภาษณ์ พนักงานสัมภาษณ์จะสอบถามประเด็นอื่น จนกว่าท่านจะพร้อมให้ข้อมูล หรือท่านจะยุติการให้สัมภาษณ์เมื่อไรก็ได้

แบบบันทึกข้อมูลรวมทั้งไฟล์อิเล็กทรอนิกส์จะถูกเก็บอย่างปลอดภัย เพื่อรักษาความลับของข้อมูล ในแบบบันทึกข้อมูลจะใช้รหัสแทนการใช้ชื่อ นามสกุล ของท่าน เพื่อไม่ให้สืบค้นถึงตัวผู้ให้ข้อมูลได้ นอกจากนี้ ข้อมูลที่ได้จากคำตอบของท่านจะถูกนำไปรวมกับข้อมูลของคนอื่น ๆ ที่เข้าร่วมในการศึกษา จะไม่มีการเผยแพร่ผลการวิจัยที่มีข้อมูลที่ระบุถึงตัวตนของท่าน แต่จะนำเสนอเป็นข้อมูลวิชาการในภาพรวมเท่านั้น อย่างไรก็ตาม ผู้ตรวจสอบมาตรฐานโครงการวิจัย และคณะกรรมการจริยธรรมการวิจัยในมนุษย์ อาจขอตรวจสอบบันทึกข้อมูลอาสาสมัคร เพื่อให้มั่นใจว่าโครงการวิจัยมีการดำเนินการที่ถูกต้องเหมาะสม

หากท่านมีข้อข้องใจเกี่ยวกับขั้นตอนของการวิจัย ท่านสามารถติดต่อกับ แพทย์หญิงสาวิตรี อัษณางค์กรชัย ได้ที่ คณะแพทยศาสตร์ มหาวิทยาลัยสงขลานครินทร์ โทรศัพท์ 074-45-1165 (ในเวลาราชการ) หากท่านได้รับการปฏิบัติไม่ตรงตามที่ระบุไว้ในเอกสารชี้แจงผู้เข้าร่วมการวิจัย สามารถขอรับคำปรึกษา/แจ้งเรื่อง/ร้องเรียน ได้ที่สำนักงานคณะกรรมการจริยธรรมการวิจัย คณะแพทยศาสตร์มหาวิทยาลัยสงขลานครินทร์ โทรศัพท์ 0-7445-1157 หรือทางจดหมายอิเล็กทรอนิกส์ medpsu.ec@gmail.com

|  |
| --- |
| **อาสาสมัครโปรดให้ความสำคัญ**   * ท่านจะได้รับเอกสารชี้แจงที่มีข้อความเดียวกันกับที่นักวิจัยเก็บไว้ 1 ชุด ท่านควรเก็บไว้กับตัวเพื่อเป็นหลักฐานและอ่านเมื่อมีข้อสงสัย |